psilocybin
Psilocybin, LSD-lignende alkaloid, der forekommer i svampe af slægten Psilocybe fra Mexico og bl.a. i den danske spids nøgenhat (Psilocybe semilanceata). Indtagelse af psilocybin fremkalder hallucinationer og andre forvrængninger af virkelighedsopfattelsen og er farlig pga. risikoen for udvikling af psykoser.
Allerede aztekerne kendte til svampenes hallucinogene egenskaber. Fra slutningen af 1900-t. har præparater med psilocybin været brugt af visse subkulturer i den vestlige verden.